Il-Prim Ministru Joseph Muscat u l-Ministru responsabbli mill-kultura Owen Bonnici ltaqgħu mal-kantanta Federica Falzon fil-Berġa ta’ Kastilja. Fl-età ta’ 11-il sena, Federica Falzon flimkien ma’ Vincenzo Carni, is-Sibt rebħu s-seba’ edizzjoni tal-programm Ti Lascio Una Canzone fuq RAI UNO. Fil-ġimgħat li ġejjin Federica Falzon mistennija tibda t-tħejjijiet għall-Junior Eurovision Song Contest 2014, hekk kif se tkun hi r-rappreżentanta ta’ Malta f’dan il-festival li se jsir f’Malta stess fil-15 ta’ Novembru li ġej. Fid-dawl ta’ dan, b’nofs ċajta il-Prim Ministru qal lill-kantanta ċkejkna li jekk beħsiebħa tirbaħ dan il-festival tgħidlu biex jibda jaħseb għall-budget. Il-Prim Ministru Muscat ippreżenta lil Federica nota mużikali tad-deheb. Dr Muscat stqarr li segwa lil Federica Falzon darbtejn fuq il-programm Ti Lascio Una Canzone fosthom fil-finali ta’ nhar is-Sibt. Fost oħrajn Federica Falzon kienet akkumpanjata mill-ġenituri tagħha u l-għalliema tal-kant Gillian Attard.